**Ritka, római kori összecsukható vasszék került elő Baranyában**

Pécs, 2020. március 30.

**Újabb különleges leletekkel gazdagodott a Janus Pannonius Múzeum: a műszeres felderítés során előkerült római kori, összecsukható vasszék után egy 2. századi hamvasztásos sírt is feltártak a szakemberek egy Bóly környéki ásatáson.**

Február 21-én ***Hendinger Zoltán***, a Janus Pannonius Múzeum külsős munkatársa egy ritka római kori, **összecsukható tábori vasszékre** lelt a műszeres lelőhely-felderítés során. Ezt követően a Janus Pannonius Múzeum leletmentő feltárást folytatott. A régész szakemberek megállapították, hogy a szék alatt talált összeégett arcfejes bronz kancsó és a feltárás során előkerült jelenségek miatt a leletkörülmények tisztázása végett hitelesítő feltárást kell elvégezni a lelet közvetlen környezetében. Ez utóbbi március 19-én történt meg.

**Az előkerült hamvasztásos sír hasonlít a pécsi Nagy Lajos Gimnáziumnál korábban feltárthoz**

A feltárás során előkerült egy 2. századi padkás hamvasztásos sír. A padkás hamvasztásos temetkezés a 2. századi temetőkben ritkán előforduló, általában gazdag melléklettel ellátott sírokra jellemző. A Bóly környéki lelet legközelebbi párhuzama a pécsi Nagy Lajos Gimnázium tornacsarnoka alól került elől, ahol kőből épített fal is keretezte a sírt, amely a Bóly környéki lelet esetében hiányzott.

**Bronzszobor, bronzserpenyő, aranygyűrű… – gazdag az új leletanyag**

A temetkezésre jellemző, hogy a vasszögekkel ácsolt, nagyméretű gerendákból épített máglyán a halottat a pogány rítusra jellemző ún. sírmellékletekkel hamvasztották el. Jelen esetben **bronzszobor**, **bronzserpenyő**, **bronzveretes faládika**, **kerámiaedények** és **érmek**, illetve egy **sas ábrázolásos vésettel ellátott gemmás, légiós aranygyűrű** alkották a mellékleteket. Az összecsukható tábori szék és az aranygyűrű a **Flavius-korban állandósult Duna-menti katonai** jelenléttel hozza kapcsolatba a temetkezést.

A máglya összeroskadását követően a maradványokat a téglalap-alakú sír közepén ásott szűk, függőleges falú, szintén téglalap alakú gödörbe húzták be. A sírt ***Antoninus Pius*** császár (uralk. 138-161) két nagybronza keltezi a 2. század közepére. A sír északkeleti sarkában előkerült vas tábori szék szintén nem gyakori lelet ebből a korszakból: temetkezéshez kapcsolódóan Környe, Dunaújváros, és Nagytétény területéről került elő. A leletanyag amellett, hogy értékes adalékokkal szolgál a környék római korának megismeréséhez, olyan látványos leletekkel gazdagította a Janus Pannonius Múzeum gyűjteményét, amelyet remélhetőleg a nagyközönség is mihamarabb megismerhet.

A múzeum részéről az ásatást ***Kovaliczky Gergely*** régész, és ***Simon Béla*** technikusok vezették, ***Hendinger Zoltánnal*** közösen. A feltáráson részt vett ***Szajcsán Éva***, a Baranya Megyei Kormányhivatal Örökségvédelmi Osztályának munkatársa.

Janus Pannonius Múzeum